《解语花·见江岸草花淡红可爱而赋》
清代·黄之隽

沿洲杜若，蔽石江蓠，荒庙幽馨惹。细花开向无人处，几点自成风雅。

嫣红淡赭。是暮雨、罗裙吹化。题赠他、真本离骚，尽付湘灵写。

随意自开自谢。怅荪桡轻过，搴未盈把。断崖何处，胭脂买、空想倚舷临画。

凄凉在野。谁伴汝、月宵烟夜。须异时、移缀渔庄，从楚江归也。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。